Domain és Webhosting szolgáltatások Általános Szerződési Feltételei
(Alapszerződés)

Az Általános Szerződési Feltételek aktuális változatáról felvilágosítást a 06-70-3-BIX-BIX (azaz 06-70-3-249-249) ügyfélszolgálati telefonszámon vagy az info@bixerver.hu e-mail címen lehet kérni.

1.	Az Alapszerződés alanyai

1.1.	Az Alapszerződés kiterjed a SOFTLOG Informatika Kft. -re, mint Szolgáltató (továbbiakban: Szolgáltató), másrészről az Egyedi Szerződést vagy Megrendelőt (Szerződés / Megrendelő / Igénylőlap, továbbiakban: Egyedi Szerződés) aláíró, a Szolgáltatást (Domain / Csomag / Tárhely, továbbiakban: Szolgáltatás) igénybe vevő Megrendelőre (továbbiakban: Igénylő vagy Számlafizető, együtt Megrendelő).

1.2.	Szolgáltató adatai
•	Név: SOFTLOG Informatika Kft.
•	Cím: 2112 Veresegyház, Levendula u. 9.
•	Adószám: 23193325-2-13
•	Cégjegyzék szám: 13-09-145332
•	Bankszámlaszám: 10702356-66343224-51100005

2.	Általános feltételek

2.1.	Jelen Alapszerződés együttesen értelmezendő a Megrendelő által online vagy nyomtatott formában megkötött Egyedi Szerződéssel, annak elválaszthatatlan egységes részét képezi. Amennyiben jelen Alapszerződés és a Megrendelő által elfogadott Egyedi Szerződés egymásnak ellentmondó megállapításokat tartalmaz, abban az esetben, az Egyedi Szerződésben foglalt feltételek tekintendők érvényesnek.

3.	A díjfizetés

3.1.	A Szolgáltató az Egyedi Szerződésben megjelölt és részletezett Szolgáltatások díjáról, a meghatározott fizetési mód alapján számlát állít ki a Megrendelő részére, amelyet a Megrendelő a számlán feltüntetett fizetési határidőn belül köteles megfizetni.

3.2.	A díjfizetés banki átutalással történik.

3.3.	A Megrendelő kötelezettséget vállal az Egyedi Szerződésben megjelölt Szolgáltatások díjának megfizetésére.

3.4.	Szolgáltató a Megrendelő által megfizetett díjakat vagy azoknak törtrészét semmilyen körülmények között nem köteles Megrendelő részére visszafizetni. A túlfizetések vagy téves számlafizetések Szolgáltató részéről a következő esedékes Szolgáltatási díjból és számlából levonásra (jóváírásra) kerülnek.

3.5.	Amennyiben Megrendelő a fizetési kötelezettségeinek nem tesz eleget, Szolgáltató jogosult, de nem köteles - külön értesítés nélkül - a Szolgáltatást felfüggeszteni és az Egyedi Szerződést azonnali hatállyal felmondani. A Szolgáltatás felfüggesztése nem jelenti a felmerült pénzügyi követelések megszűnését.

3.6.	Késedelmes fizetés esetén a Szolgáltató egyszeri 2000 Ft + ÁFA és a késedelmes összeg 2 ezrelékét kitevő, de minimálisan 300,- Ft + ÁFA összegű napi késedelmi pótdíjat jogosult felszámítani. A Szolgáltató nem számít fel késedelmi díjat 30 napos késedelemig, abban az esetben, ha a Megrendelő a késedelem előtt írásban fizetési halasztást kért és azt a Szolgáltató írásban jóváhagyta.

3.7.	A Megrendelő részéről történt késedelmes fizetés esetén a számla fizetési határidejének lejártát követően a Szolgáltató jogosult a megrendelt Szolgáltatások nyújtását felfüggeszteni és a felfüggesztés okát nyilvánosságra hozni.

3.8.	Ha a Megrendelő új Egyedi Szerződés esetén nem kap számlát a szerződési jogviszony kezdetétől számított 8 naptári napon belül, vagy a már meglévő Egyedi Szerződés esetén legkésőbb a fizetési ciklusfordulót követő tárgyhó 10-én, ennek tényét az bejelentes@bixerver.hu e-mail címen köteles bejelenteni, ellenkező esetben Szolgáltató a 3.5 pontnak megfelelően késedelmes díjat jogosult kiszámlázni.

3.9.	Igénylő tudomásul veszi, hogy amennyiben Számlafizető különbözik az Igénylőtől, és Számlafizető az Egyedi Szerződés hatálya alatt lemond számlafizetési kötelezettségéről, és ezzel egyidejűleg Igénylő az Egyedi Szerződést nem mondja fel, akkor Szolgáltató a Számlafizető által a számlafizetési kötelezettségre vonatkozóan tett megszüntetés napjától automatikusan Igénylőt tekinti egyben Számlafizetőnek és Igénylő köteles e naptól kezdődően a Szolgáltatási díjak megfizetésére Szolgáltató részére. A Számlafizető által a számlafizetési kötelezettségre vonatkozóan tett megszüntetéssel kapcsolatban az Igénylőt ért bármilyen problémáért, vagy kárért Szolgáltatót semmilyen felelősség nem terheli.

3.10.	Igénylő tudomásul veszi, hogy amennyiben a Számlafizető különbözik az Igénylőtől, és számlafizető a kiállított számlán feltüntetett fizetési határidőre nem teljesíti fizetési kötelezettségét, akkor Szolgáltató jogosult a Szolgáltatási díjat az Igénylőtől is követelni.

4.	Az Egyedi Szerződés felmondása vagy megszűnése

4.1.	Az Egyedi Szerződés Megrendelő általi felmondása akkor hatályos, ha azt a Megrendelő tértivevénnyel feladott levélben vagy az Egyedi Szerződés megkötésekor megadott kapcsolattartói e-mail címre eljutatta Szolgáltatóhoz és annak megérkeztét Szolgáltató hasonló módon visszaigazolta.

4.2.	Az Egyedi Szerződés Szolgáltató általi felmondása akkor hatályos, ha azt a Szolgáltató ajánlottan feladott levélben vagy az Egyedi Szerződés megkötésekor megadott kapcsolattartói e-mail címre eljutatta Megrendelőhöz. Szolgáltató részéről a felmondást követő harmadik nap után az Egyedi Szerződés felmondottnak tekintett, amennyiben annak megérkeztét Megrendelő a határidőn belül nem igazolja vissza.

4.3.	Ha a Szolgáltatás sajátosságai következtében a szolgáltató nem rendelkezik a Megrendelő írásban (hagyományos vagy elektronikus levélben) történő értesítéséhez szükséges információkkal, akkor a Szolgáltató a Megrendelőt az Egyedi Szerződés felmondásáról egyéb módon is értesítheti.

4.4.	A Megrendelő az Egyedi Szerződést csak írásban (hagyományos vagy elektronikus levélben) megküldött felmondással, illetve Szolgáltató ügyfélszolgálatán személyesen mondhatja fel.

4.5.	A felmondásnak tartalmaznia kell
•	a felmondás indoklását (ha a Fél a felmondás indokolására köteles)
•	a Szolgáltató felmondása esetén a felmondási időt és a megszűnés esedékességének napját

4.6.	A rendes felmondási idő mindkét fél részéről 30 nap, amennyiben a Felek írásban másképp nem rendelkeznek.

4.7.	Amennyiben a Megrendelő az Egyedi Szerződést a lejárat előtt felmondja, a már megfizetett fenntartási díj, csomag díj és tárhely díj időarányos részére nem tarthat igényt.

4.8.	Megrendelő tudomásul veszi, hogy amennyiben a Szolgáltató által kiállított esedékes számlán feltüntetett és kiszámlázott Szolgáltatási időszak megkezdését követően a Szolgáltatás bármilyen - a Szolgáltató érdekkörén kívüli okok miatt – megszűnik, akkor Szolgáltató jogosult a kiszámlázott teljes összeget követelni.

5.	Jogok és kötelezettségek

5.1.	Megrendelő az Egyedi Szerződésben, illetve az Igénylőlapon és/vagy Megrendelőlapon megtalálható adatainak (pl. kapcsolattartó személyének vagy elérhetőségének) változásairól köteles a Szolgáltatót, a változástól számított 8 naptári napon belül írásban (hagyományos vagy elektronikus levélben) értesíteni. E kötelezettségének elmulasztásából eredő minden kárért a Megrendelő felelősséggel tartozik.

5.2.	Szolgáltató esetleges üzemzavar esetén köteles mindent megtenni a hiba lehető legrövidebb időn belüli elhárításáért.

5.3.	Szolgáltató nem tartozik felelősséggel egy harmadik félnek (fizikai tárhely szolgáltató, elektromosáram-szolgáltató, Internetkapcsolat-szolgáltató) felróható váratlan eseményekből eredő Szolgáltatási kimaradásokért, esetleges adatveszteségekért, illetve azon károkért, amelyek rajta kívül álló okok eredményeképpen következtek be.

5.4.	A Szolgáltató az igényelt Szolgáltatások aktiválásának időpontjától kezdődően felel a Szolgáltatás folyamatos működőképességéért. Arra az időszakra, amely alatt a szerződés tárgya a Szolgáltató érdekkörében felmerült okból nem használható rendeltetésszerűen, díjfizetési kötelezettség a Megrendelőt nem terheli, abban az esetben, ha ennek tényét Megrendelő a Szolgáltató felé bejelentette. A kieső időszak a bejelentéstől a Szolgáltató által megállapított helyreállításig tart.

5.5.	Szolgáltató bármely Egyedi Szerződéses kötelezettségeinek teljesítéséhez jogosult alvállalkozót vagy más közreműködőt igénybe venni.

5.6.	Szolgáltató fenntartja a jogot a Szolgáltatásai körének bővítésére, amelyről nem köteles a Megrendelőt értesíteni.

5.7.	Szolgáltató jogosult az általa nyújtott Szolgáltatást a megrendelésének napján a nyilvános árlistájában (http://www.bixerver.hu) érvényben lévő Szolgáltatási díjak alapján számlázni a Megrendelő felé. Az Egyedi Szerződés aláírását követően a bekövetkező árváltozásokat Szolgáltató az új árlistájában szereplő árakon számlázhatja Megrendelő felé. Az árváltozásokat Szolgáltató nem köteles minden ügyfelére kiterjeszteni, saját belátása szerint dönthet annak Egyedi Szerződésenkénti érvényesítéséről.

5.8.	Megrendelő tudomásul veszi, hogy amennyiben a Szolgáltatást akciós díjon vette igénybe, és a kiszámlázott szolgáltatási időszak megkezdését követően a kiszámlázott szolgáltatási időszak vége előtt a Szolgáltatás bármilyen - a Szolgáltató érdekkörén kívüli okok miatt - megszűnik, akkor Megrendelő köteles a szolgáltatási időszak első napjától a Szolgáltató által közzétett mindenkori lista árakat megfizetni Szolgáltató részére az utolsó kiszámlázott szolgáltatási időszak kezdetétől a szolgáltatás megszűnésének napjáig.

5.9.	A Szolgáltató vállalja, hogy az általa Egyedi Szerződésben meghatározott Szolgáltatást 98%-os rendelkezésre állás mellett biztosítja. A Szolgáltató jogosult havonta legfeljebb 120 perc üzemszünet beiktatására a szükséges karbantartási munkálatok elvégzésére. Az így kiesett időtartam nem csökkenti a garantált rendelkezésre állást. Amennyiben ez munkanapra esik, köteles ezt legalább 3 munkanappal előre írásban (e-mail, fax, posta) a Megrendelő felé jelezni. Szolgáltató törekszik arra, hogy a karbantartásokat munkaidőn kívül, lehetőleg éjjel végezze.

5.10.	A tárterületen elhelyezett adatok tartalmáért, a Megrendelőnek a magyar és/vagy a nemzetközi jogszabályokat sértő tevékenységéért a Szolgáltató felelősséget nem vállal, ez kizárólag Megrendelő felelőssége. Szolgáltató jogosult hatósági felszólítás esetén a nem megfelelő tartalmat, Megrendelő megkérdezése nélkül azonnal törölni.

5.11.	A Szolgáltató fenntartja a jogot az Egyedi Szerződés azonnali hatállyal történő felbontására, amennyiben bizonyítható, hogy a Megrendelő számára biztosított tárterületen az elhelyezett programkód:
•	A Szolgáltató vagy harmadik személy számára kárt okozhat
•	Nem alkalmas osztott rendszeren való futtatásra
•	A futtatást biztosító szervert számottevően lassítja, vagy üzemszerű működését gátolja
•	A megjelenített tartalom jogszabályba ütközik
•	Működése során jogszabályba ütköző tevékenységet valósít meg (különös tekintettel a kéretlen levelek küldése, tiltott szerencsejáték szervezésére vonatkozó jogszabályok megsértése)

6.	Domain Szolgáltatásokra vonatkozó jogok és kötelezettségek

6.1.	Jelen Alapszerződés elfogadásával Megrendelő kijelenti, hogy az Internet Szolgáltatók Tanácsa (továbbiakban: Nyilvántartó) által közzétett mindenkor érvényes Domain Regisztrációs Szabályzatot (elérhető: http://www.domain.hu/domain/szabalyzat.html) és a Szolgáltatói Domain Igénylőlap feltételeit (elérhető: http://www.domainigenyles.hu) megismerte és az abban foglaltakat elfogadja, előírásait betartja.

6.2.	Megrendelő kijelenti, hogy a Domain igénylésével, delegálásával és fenntartásával kapcsolatos kérdésekben a Nyilvántartó és a Regisztrátor (Szolgáltató) döntését elfogadja.

6.3.	Megrendelő tudomásul veszi, hogy az igények Domainregisztrációs Szabályzatnak való megfelelősségével kapcsolatos vita esetén a Regisztrátor (Szolgáltató) és a Nyilvántartó a Tanácsadó Testület döntésének veti alá magát.

6.4.	Megrendelő kijelenti, hogy a választott Domain névvel kapcsolatos vitás kérdésekben aláveti magát az Alternatív Vitarendező Fórum döntésének, és tudomásul veszi, hogy a választott Domain névvel kapcsolatosan ellene indult jogvitában jogorvoslati igényt kizárólag a Kérelmezővel (a vitát elindító személy vagy szervezet) szemben érvényesíthet, továbbá, hogy az alternatív vitarendezés során hozott döntés végrehajtásáért sem a Regisztrátor (Szolgáltató), sem a Nyilvántartó nem felel.

6.5.	Megrendelő tudomásul veszi, hogy a Domain delegálással és regisztrálással illetve a megkötött Szolgáltatói Egyedi Szerződés hatályával, az ebből eredő jogok és kötelezettségek fennállásával, teljesítésével kapcsolatos vitás kérdésekben aláveti magát az Internet Szolgáltatók Tanácsa által támogatott Eseti Választottbíróság kizárólagos hatáskörének, amely Eseti Választottbíróság a vitát a jogerős bírói ítélet hatályával bírálja el.

6.6.	Megrendelő szavatolja, hogy az Igénylőlapot a valóságnak megfelelően töltötte ki, és tudomásul veszi, hogy amennyiben a megadott adatok nem valósak, vagy az adatok megváltozását nem jelenti be, az a Domain név visszavonását eredményezi.

6.7.	Megrendelő kijelenti, hogy az Igénylőlapot teljes egészében elolvasta, és egyetértőleg írta alá.

6.8.	Megrendelő tudomásul veszi, hogy a választott Domain név sikertelen regisztrációja esetén köteles a Szolgáltató által meghatározott mindenkori adminisztrációs díjat (http://www.bixerver.hu) megfizetni Szolgáltató részére.

6.9.	Megrendelő elfogadja, hogy Szolgáltató a hétvégi vagy munkaszüneti napon történő Domain regisztrációk indítása esetén Domain nevenként hétvégi bemeneteli díjat jogosult felszámolni, amelynek összege Szolgáltató mindenkori árlistájában (http://www.bixerver.hu) szerepel.

6.10.	Megrendelő aláírásával hozzájárulását adja, hogy a Szolgáltató az Egyedi Szerződésben szereplő adatokat a választott Domain név regisztrációjának céljából továbbítsa Nyilvántartónak, illetve, hogy adatait Nyilvántartó a http://www.domain.hu oldalon közzé tegye.

7.	Csomag és/vagy tárhely Szolgáltatásokra vonatkozó jogok és kötelezettségek

7.1.	Megrendelő tudomásul veszi, hogy a Szolgáltatás igénybevételével Csomag és/vagy tárhely Szolgáltatási csomagot vesz igénybe, amely elemi szolgáltatásokból épül fel. Mindezekből következik, hogy nem minden Szolgáltatás csomag tartalmazza ugyanazon elemi szolgáltatásokat, így Megrendelő, egy elemi szolgáltatás igénybevételekor lehetséges, hogy a csomaghoz/tárhelyhez tartozó más elemi szolgáltatásokra nem tart igényt, de mégis fizetendő a díja Szolgáltató számára.

7.2.	Megrendelő elfogadja, hogy a Szolgáltatás osztott szolgáltatás, amely azt jelenti, hogy a Szolgáltató szervereit több Megrendelő egy időben veheti igénybe.

7.3.	A Szolgáltatást kiszolgáló szerver CPU idő kihasználása a Megrendelő által használt alkalmazások következtében tartósan és ismétlődően nem haladhatja meg a szerver teljes CPU idejének 30%-át, amennyiben ezt az értéket a Szolgáltatás meghaladja Szolgáltató jogosult a Szolgáltatást korlátozni, vagy más Egyedi Szerződés hatályba léptetésével külön szerverre helyezni Megrendelő alkalmazásait.

7.4.	Szolgáltató jogosult a teljes Szolgáltatást korlátozni Előfizető szándékos károkozása, vagy előfizető vétlen károkozása (különös tekintettel a kéretlen levél küldés) esetén. Ezen korlátozást Szolgáltató mindaddig fenntartja, ameddig a tevékenység veszélyezteti a Szolgáltatás további működését.

7.5.	Megrendelő tudomásul veszi, hogy a Szolgáltatás díja nem tartalmazza a Domain fenntartási, illetve a Domain hosszabbítási díjat.

7.6.	Megrendelő tudomásul veszi, hogy a Szolgáltató a felhasználható tárterületre az adatok sérülésének elkerülése érdekében fizikai korlátot nem állít be. Amennyiben a csomagban megrendelt alap tárterületet meghaladó mértékben veszi igénybe a Szolgáltató szerverének kapacitását, úgy Szolgáltató Többlet Használati Díjat számol fel Előfizető számára. A Többlet Használati Díj aktuális értékét Szolgáltató a http://www.bixerver.hu honlapon teszi közzé.

8.	Egyéb rendelkezések

8.1.	A Szolgáltató vis maior (pl.: természeti katasztrófa, tűz, áradás, hatóság rendelkezése, szükségállapot, lázadás, polgárháború, háború, sztrájk vagy hasonló munkabeszüntetés) esetén nem vállal a felelősséget a Szolgáltatás szüneteléséért. Ha vis maior esemény miatt a szünetelés nem egybefüggő időtartama meghaladja a két hónapot, bármelyik Fél jogosult az Egyedi Szerződést vagy Megrendelést azonnali hatállyal felmondani. Amennyiben a vis maior időtartama az egybefüggő 30 naptári napot meghaladja, a Felek bármelyike jogosult az Egyedi Szerződéstől vagy Megrendeléstől jogkövetkezmények nélkül elállni. A teljesített Szolgáltatások számlájának kiegyenlítése alól a vis major körbe tartozó események sem jelentenek mentességet.

8.2.	Jelen Alapszerződés (Általános Szerződési Feltételek) rendelkezéseit a Szolgáltató jogosult egyoldalúan módosítani, ha a módosítás hatályba lépése előtt 15 nappal a módosított változatot, a régi változattal együtt honlapján (http://www.bixerver.hu) jól látható módon elhelyezi.

8.3.	Jelen Alapszerződés (Általános Szerződési Feltételek) érvényesek mindazon Megrendelőre, akik Szolgáltatónál Egyedi Szerződést írtak alá, és abban/azokban hivatkozás található jelen Alapszerződésre, mint Általános Szerződési Feltételek vagy ÁSZF.

8.4.	A Szolgáltató és a Megrendelő kölcsönösen kijelentik, illetve kölcsönösen jóváhagyólag tudomásul veszik, hogy rendelkeznek azzal a képességgel és meghatalmazással, hogy jelen szerződéses kapcsolatba lépjenek és az ebből fakadó szerződéses kötelezettségeiket teljesítsék.

8.5.	A Felek megállapodnak abban, hogy bármelyik fél jogutóddal történő megszűnése esetén az Egyedi Szerződésből és az Alapszerződésből fakadó jogok és kötelezettségek a jogutódot azonos feltételekkel megilletik, illetve terhelik.

8.6.	Jelen Alapszerződés mindaddig hatályban marad, amíg az Egyedi Szerződés hatályban van, és jelen Alapszerződés azonnal megszűnik, amikor az Egyedi Szerződés megszűnik.

8.7.	A Szerződő felek kijelentik, hogy a szerződés teljesítése során egymással együttműködnek, a szükséges tájékoztatást egymásnak megadják, az esetleges vitás kérdésekben elsősorban békés úton történő megoldást részesítik előnyben.

8.8.	A jelen Alapszerződésben nem szabályozott kérdésekben a Polgári Törvénykönyv előírásai az irányadóak.

8.9.	Jelen Alapszerződés alkalmazásából eredő bármely jogvitájuk esetére - peren kívüli egyezség hiánya esetén - a Szerződő Felek a Pesti Központi Kerületi Bíróság kizárólagos illetékességét kötik ki, amelynek alávetik magukat.

Budapest, 2011.03.10.